Vanes-Mari hou haar lyf nou ‘Kwêla’-aanbiederHannes van Wyk en Vanes-Mari Proudfoot in die ‘Kwêla’-ateljee. (Foto: Verskaf) Vanes-Mari Proudfoot, die Protea-netbalspeler wat veral bekendheid verwerf het as een van die sterre van M-Net se Dancing with the Stars-program, maak eersdaags haar debuut op kykNET as deel van die Kwêla-span. Die 29-jarige Proudfoot het luidens ŉ mediaverklaring van dié kanaal gesê dit is vir haar ’n wonderlike vooruitsig om een van Kwêla se veldaanbieders te word. “Dit voel vir my onwerklik, maar tog baie opwindend om by Kwêla aan te sluit. Om deel te word van so ŉ dinamiese span, wat help om Suid-Afrika se mooiste stories te vertel, is ŉ groot voorreg!” het sy gesê. Proudfoot het bygvoeg dat Kwêla ŉ program is wat ŉ instelling op Afrikaanse televisie is en wyd gerespekteer word. Vanes-Mari destyds as deelnemer aan ‘Dancing with the Stars’ op M-Net. (Foto: Facebook) “Ek het nog altyd die diepte van die stories en die gehalte van die produksie bewonder. Kwêla se stories gaan immers oor gewone mense wat buitengewone dinge doen, en ek gaan alles in my vermoë doen om reg aan al hierdie inspirasie te laat geskied.” Kykers kan Proudfoot hierdie Sondag (3 Februarie) om 18:00 vir die eerste keer saam met Hannes van Wyk op die Kwêla-bank sien. Proudfoot se eerste insetsel word ook dan uitgesaai. In haar debuut-onderhoud ontmoet sy vir Liesl Schoonraad van Melkbosstrand, ŉ ystervrou wat haar kragte inspan om op te staan vir ander. Kwêla word Sondae om 18:00 op kykNET, DStv-kanaal 144, uitgesaai.